EFF ontken skeuringJulius Malema spreek ondersteuners toe in Marikana, Noordwes Foto: Economic Freedom Fighters Die Ekonomiese Vryheidsvegters (EFF) het Dinsdag mediaberigte oor ŉ skeuring in die party ontken. “Die EFF verwerp bewerings dat die oprigting van algemene vakbonde tot ŉ skeuring in die party gelei het,” het Mbuyiseni Ndlozi, woordvoerder van die EFF, in ŉ verklaring gesê. “Dit is moedswillige berigte wat die waarheid verdraai.” Ndlozi sê die persone wat ŉ vakbond op die been gebring het, het die publiek mislei, aangesien die EFF geen besluit geneem het om ŉ vakbond te stig nie. The Times het berig dat Eddie Mothiba, die tussentydse uitvoerende hoof van die National Trade Union Congress, geskors is. Die koerant het berig dat lede van die EFF die vakbond verlede maand gestig het, maar leier Julius Malema het homself hiervan gedistansieer. Benjamin Disolwane, die EFF se sameroeper in Pretoria, het Saterdag aan Mothiba gesê hy is uit die party geskors en word verbied om aan enige EFF-bedrywighede deel te neem, volgens die Times-berig. Ndlozi het gesê die party gaan nie ŉ vakbond op die been bring nie, maar sal eerder by vakbonde van sy keuse aansluit. Die party steun steeds openlik die Association of Mineworkers and Construction Union (Amcu) in die mynbedryf. -SAPA